Aia

Aia Gipuzkoako ipar-erdialdeko udalerri bat da, Urola Kosta eskualdekoa. Nekazari herri zabala da, 56 km² baititu, eta  biztanle zituen . urtean. Donostiatik 25 km mendebaldera dago.

Geografia

Ingurune naturala 
 Pagoetako natura parkearen zatirik handiena Aiako lurraldean dago: Laurgain, Altzola, Urdaneta eta Etxetaballa auzoetan, hain zuzen.
 Oriaren itsasadarraren inguruan daude Gipuzkoa osoko padura baliotsuenetarikoak. Itsasadar horrek, Usurbilen jaiota, Orion du bokalea. Natura 2000 sarean sartuta dago. Aia herriak alde gutxi batzuk ditu Oriaren ertzetan.
 Iñurritza biotopo babestuaren zati bat Aiako lurretan dago. Zarautzekin partekatzen du Aiak naturagune hori, herriko kostaldean dagoena, Laurgain auzoan, hain zuzen ere.

Udalerri mugakideak 
Aiak mugakide ditu iparraldean Orio eta Zarautz udalerriak; ekialdean, Usurbil, Zizurkil eta Asteasu; hego-mendebaldean, Errezil; eta mendebaldean, Zestoa. Bihotz itxurakoa da Aia, eta kostaldeari irekiune txiki batez lotzen zaio, Txurruka hondartzan.

Auzoak 

Aiak eremu handia du, eta hor sakabanatuta daude haren 11 landaguneak.
 Altzola
 Andatza
 Arrutiegia
 Elkano
 Etxetaballa
 Iruretaegia
 Kurpidea
 Laurgain
 Olaskoegia
 Santio Erreka
 Urdaneta
 Kaskoa (herriburua).

Historia 
Aiako lehen giza aztarnak Goi Paleolitikoak dira. Altxerri haitzuloko grabatu eta pinturak eta Giltza iturritik hurbil agertutako harrizko lanabesak garai hartakoak dira (duela 12.000 edo 13.000 urte).

1025ean aipatzen da lehen aldiz Aia dokumentu batean. 

Erdi Aroan, gaur egungo Aia, Beizama, Bidania-Goiatz eta Errezil udalerriek osatzen zuten Saiazko Alkatetza Nagusia. Erakunde horretako administratzailea erregeak aukeratzen zuen. 1563an herri bakoitzak alkate bat edukitzea lortu zuten.

Ekonomia 
2017an, honela banatuta zegoen ekonomia jarduera, sektoreka: lehen sektorea, % 5,2; bigarren sektorea, % 44,5; hirugarren sektorea, % 44,5; eraikuntza, % 6,1.

Demografia 
2019an Aiak 1.998 biztanle zituen. Horietatik % 16,47k 65 urte edo gehiago zituen. Atzerrian jaiotakoak % 7,11 ziren.

Politika 

Miren Nekane Arrizabalaga Manterola da Aiako alkatea, EAJ alderdikoa.

2011. urteko udal hauteskundeetan aiarrek 2 zinegotzi gehiago aukeratu zituzten, biztanleriaren hazkundeagatik. 2007ko hauteskundeekin alderatuz, EAJ-PNV alderdiak 3 boto gehiago lortu zituen, eta sei zinegotziak mantendu zituen. Bildu koalizioak 220 boto gehiago eskuratu zituen eta bost zinegotzi, 2007an aurkeztu zen ezker abertzaleko EAE-ANV alderdiak baino bi zinegotzi gehiago.

2015eko udal hauteskundeetan EAJ alderdiak zinegotzi bat gehiago eskuratu zuen, eta Bilduren ondorengoa zen EH Bilduk bat galdu zuen.

2019ko udal hauteskundeetan hauek izan ziren emaitzak: EAJk 549 boto; EH Bilduk 417 boto; PSE-EEk 23 boto. Nekane Arrizabalaga Manterola izendatu zuten alkate.

Kultura

Euskara 

Aiako euskara gipuzkeraren aldaera bat da, Sartaldeko euskaran kokaturik dagoen Urolaldeko euskara hain zuzen. Urolaldeko eta Beterriko hizkeraren artean zubilana egiten du honek. Hizkera honetan sakona da mendebaleko euskararen eragina. Eremu lauagoa delako eta, batez ere, Eibar-Elgoibar aldeko industriak eraginda, estuagoa eta sarriagoa izan da hartu-emana. Lexikoan azaltzen da argien lotura, baina lexikoan ez ezik, hizkuntzaren beste sail batzuetan ere ageri da mendebaleko euskararen eragina Urolaldean.

Bestetik, Aiako biztanleen % 88,57 euskalduna da, eta euskararen erabilera % 72,9 da.

Kirolak 
Aian 4 kirol elkarte daude:
 LARRA-TXORI 
 ALKAR 
 INDAMENDI AUZOA K.E. 
(Hiru hauek arrantza eta ehiza elkarteak dira)
 INDAMENDI AUZOA K.E.: Kirol Elkarte honek areto-futboleko eta pilotako taldeak ditu.

Jaiak

Aia herrian 
 Santa Ageda, San Donato, San Lorentzo eta San Isidro Labrador festak ospatzen dira, otsailaren 4an, abuztuaren 4an, abuztuaren 10ean eta maiatzaren 15ean, hurrenez hurren.

Auzoetako festak 
 Altzola: San Roke, santuaren eguna abuztuan izan arren, azaroaren 18an ospatzen da.
 Elkano: San Pedro, ekainaren 29an.
 Laurgain: San Migel eguna, irailaren 29an.
 San Pedro: Auzoko santuaren eguna, ekainaren 29an, Elkanon bezala.
 Santiago: Santiago eguna, uztailaren 25ean.
 Urdaneta: San Martin, azaroaren 11n.
 Iturriotz: ekainaren 24an erromeria dago San Juan baselizaraino.

Ondasun nabarmenak

Jauregiak eta etxeak 
Aian jauregi eta etxe aipagarri hauek daude:
 Serorategi. 1734ko etxea. 
 Erreroenea. 1774ko etxea. 
 Gilisastienea. XVII. mendeko etxea.
 Ostatu Berri. 1735eko eraikina. 
 Garagorrienea. 1735eko eraikina. 
 Udaletxea. Beltraenea izenez ezagutua. 1563an eraiki eta 1852an konpondua. 
 Laurgaingo jauntxoaren dorretxea. XIV-XVIII. mendeetakoa.

Baserriak 
Baserri nabarmen hauek daude Aian:
Iturriotz benta zaharra, XVI.mendeko baserria.
Aizpitarte baserria
Gorostiola baserria
Mariñazelai baserria

Eraikin erlijiosoak 
Hauek dira Aiako eraikin erlijioso aipagarrienak:

San Esteban parrokia. XV-XVII. mendeko eraikin gotikoa.
Aizpeako Amaren baseliza. XV. mendeko eraikina.
Etxetxo. Otoiztegi barrokoa.
San Roman eliza. XVI. mendekoa. Altzola auzoan dago.
San Migel parrokia. XVI-XVII. mendeetakoa. Laurgain auzoan dago.
San Martin eliza. XVII. mendekoa. Urdaneta auzoan. 
San Pedro baseliza. XVII. mendekoa. Andatza auzoan.
Joan Bataiatzailearen baseliza. XVII. mendekoa. Iturriotz auzoan.
Santiago baseliza. XVI. mendekoa. Santio erreka inguruan.

Haitzuloak 

 Altxerri haitzuloa

Aiar ospetsuak 

 Jose Mari Lertxundi (1932 –), euskal idazlea.
 Juan Jose Alkain, Udarregi (1829 – Usurbil, 1895), bertsolaria. Aita Zavalak bildu eta gorde ditu haren bertso-paperak (Udarregi bertsolaria, 1966). Ingelesek Donostia erre zuteneko gertaerei jarritako bertsoak ospetsuak dira (1893).

Erreferentziak

Ikus, gainera 
 Pagoetako natura parkea

Kanpo estekak 

 Aiako Udalaren webgunea.
 Aiako albisteak, Tokikom atarian.
Aiako albisteak, Karkara atarian.
Pagoetako natura parkearen webgunea.

 

Aia
Pagoetako natura parkea